OBH 1345/1999.
Az állampolgári jogok országgyűlési biztosa általános helyettesének jelentése
Ügyintéző: dr. Nagy Erszébet

Az Alkotmány 13. §-ában deklarált tulajdonhoz való joggal összefüggésben nem okoz visszásságot a hatóság eljárása, illetve döntése, amelynek eredményeképpen a birtokvédelmi kérelemnek helyt ad és az ellenérdekű felet az általa birtokolt ingatlanban bizonyos kötelezettségek teljesítésére kötelezi. 

A panaszos az állampolgári jogok országgyűlési biztosához írt beadványában birtokvédelmi ügyében tett panaszt és kérte Budapest Főváros XI. Kerületi Önkormányzat Jegyzője 
IX-288/1999. számú határozatának törvényességi felülvizsgálatát és a törvénysértőnek minősített határozat megváltoztatását, illetve hatályon kívül helyezését.

Az állampolgári jogok országgyűlési biztosáról szóló 1993. évi LIX. törvényben foglaltak szerint az országgyűlési biztosnak nem terjed ki a hatásköre általános törvényességi vizsgálatra, de sérelmezett döntések megváltoztatására sem. A vizsgálati jogköre a hivatkozott jogszabály szerint arra terjed ki, hogy az eljáró hatóság intézkedése vagy mulasztása sértette-e vagy veszélyeztette-e a panaszos alkotmányos jogait.

A jogszabályi felhatalmazás szerinti vizsgálat megállapította, hogy a vitatott eljárás a panaszos emeleti szomszédja kérelmére indult és a hatóság a kérelemnek helyt adva a panaszost kötelezte a mosogatóvíz lefolyócsövében keletkezett dugulás - esetlegesen falbontással is járó - megszüntetésére, ezáltal a szomszéd mosogatóvízének elvezetésére.

A vizsgálat megállapította azt is, hogy a vitatott döntést két esetben helyszíni szemle, valamint dugulás-elhárítási kísérlet is megelőzte, de mindez nem hozta meg a kívánt eredményt. A panaszos ezt követően kapta kézhez az eredeti állapot helyreállítására vonatkozó, kötelezést kimondó döntést, mely költségkihatással is járt. 
A határozat tartalmazta a jogorvoslati lehetőséget is, mely szerint a panaszos a határozat kézhezvételétől számított 15 napon belül keresetet nyújthat be a sérelmezett határozat ellen a Budai Központi Kerületi Bírósághoz.

A panaszos azonban nem nyújtott be keresetet a határozat törvényességi felülvizsgálatára, s egyben megváltoztatására, illetve hatályon kívül helyezésére jogosult bírósághoz.

Az állampolgári jogok országgyűlési biztosának általános helyettese viszont az ügyben lefolytatott vizsgálata során a tulajdonhoz való alkotmányos joggal összefüggésben visszásságot nem állapított meg.

Budapest, 1999. szeptember 3.

Dr. Polt Péter